Document ID: /fineweb-2-swissfilter-quality_10-filterrobots/filtered/01798.jsonl.gz/1913

Unsri Frau Wänger isch grad total motiviert
syt me d Mohrekepf und d Negro schikaniert.
Si will jetzt klaage, und si isch zem Kampf berait
Bis e kaine me „Altybersummer“ sait.
Mir hänn im Summer an ere Garteparty gfeschtet
und uf em Haimwäg denn die WC-Äpp no teschtet
Dasch aber s'letscht mol gsi, die kenne ys jetz bloose
Denn ohni Netz isch denn dä ganzi Saich in d Hoose
D Schwoobe wurde gärn e Fuessball Teschtspiil mache
geege d Schwyzz! Do hänn mir afoo uuselache..
Jesses nai, das sinn doch keini Opzioone
Mir schutte nit geege so schwachi Nazioone
Wär macht denn doo e sone riise Sauerey
in der Garage vo der Basler Polizey?
Es isch der Baschi Dürr wo däubelet und fluecht
und vom Elektroauti d Färnbedienig suecht.
Do maint e Kueh im Herbscht si wissi scho bald nimme,
wie sie am Sunntig wäg de Hörner soll go stimme.
Do maint e andri: du schrybsch Nei, und ich stimm Jo
no hän mer Rueh, und mien am Sunntig gar nit go.
Wie si kämpfe bis uf’s letschte, isch dr Hit.
Und s’isch e Freud wenn’d gsehsch, wie jeede alles git.
Es macht ys wirgglig stolz im Härze, wie si laufe,
wenn vom FC Basel d Fraue Los verkaufe
D Frau Schneider-Schneiter hets nid gschafft, trotz Frauepauer!
Der Grund wieso, dä kenne mir e weeni gnauer.
Der Heiri isch entdüscht und findets allerhand.
S isch halt nid alles gfroggt us em Baselland.
Im Grosse Root soll’s Niveau styyge, duets ys schyne
Drum nimmt me d Buschi jetzt an d Sitzige mit yne.
So kasch si wiggle und mit schöppele verwööne,
und nääbeby grad au an Kindergarte gwööne.
D Waaremäss und d Muba dien ys bald verloo.
Und au an d Basel World wänn nimme alli koo.
Firs Ozeanium kennts dert Platz gää allefalls,
denn der Mäss Basel stoot scho s Wasser bis zem Hals.
Wie lang no kam e z USA der Trump verdraage.
Au em Dytsche Volgg liggt d Merkel uf em Maage.
Und luegsch noo Frankrych oder China, denn mergsch gly:
Do mien mir z Basel mit em Wessels zfriide sy.
Si hän im Spiegelhof, bim grabe, ganz wyyt unde
Vom e Kamel e ganze Kieferknoche gfunde
Do sait dä Schugger, wo grad uf sy Rundi goo sett:
Was mainsch wie mängs Kamel bi uns do oobe gschaft het?
Doo uf em Märtplatz underhalte sich zwei Schnalle
Du, was die BVB doo macht, das duet mer gfalle.
In Zuekunft wird sich unser Gschäft denn wider loone
Mer griege wie s Glaibasel au so grieni Zoone